Quantitative trading strategies
Authors: Καρβέλας Κλεάνθης 
Published: July 2024

Η παρούσα διατριβή αποτελείται από δύο μελέτες που εστιάζουν σε διαφορετικές πτυχές των επενδυτικών στρατηγικών και στην αξιολόγηση της οικονομικής τους απόδοσης. Η πρώτη μελέτη ερευνά την απόδοση και συμπεριφορά περιβαλλοντικά ομαδοποιημένων χαρτοφυλακίων, ενώ η δεύτερη διερευνά τη σχέση μεταξύ του οικονομικού κλίματος και της απόδοσης στη γερμανικής αγορά. Αρχικά, η έρευνα χρησιμοποιεί τον περιβαλλοντικό πυλώνα του δείκτη ESG ως μεταβλητή της περιβαλλοντικής εταιρικής κοινωνικής ευθύνης. Εξετάζουμε την απόδοση χαρτοφυλακίων κατηγοριοποιημένων περιβαλλοντικά, χρησιμοποιώντας απλές ποσοτικές επενδυτικές στρατηγικές με εναλλαγή περιουσιακών στοιχείων. Πραγματοποιείται post-hoc ανάλυση με διαχωρισμό του δείγματος σε υποπεριόδους, χρησιμοποιώντας μη παραμετρικούς ελέγχους. Τα αποτελέσματα υποδεικνύουν ότι τόσο η περιβαλλοντική κατάσταση όσο και η δυναμική περιβαλλοντική επίδοση των εταιρειών, αποτελούν βασικά χαρακτηριστικά της αποκλίνουσας χρηματοοικονομικής συμπεριφοράς. Δείχνουμε ότι οι εταιρείες με χαμηλή περιβαλλοντική αξιολόγηση παρουσιάζουν καλύτερες χρηματοοικονομικές επιδόσεις, ενώ εκείνες που χαρακτηρίζονται ως περιβαλλοντικοί ηγέτες παρουσιάζουν χαμηλότερο ρίσκο και μεγαλύτερη ανθεκτικότητα. Εταιρείες με δυναμικό περιβαλλοντικό προφίλ υπεραποδίδουν κατά μέσο όρο όσον αφορά τις αποδόσεις και τον κίνδυνο. Επιπλέον, εντοπίζονται υποστηρικτικές ενδείξεις για θετικές δευτερογενείς επιδράσεις σε χαρτοφυλάκια με υψηλή περιβαλλοντική απόδοση, μετά τη Συμφωνία του Παρισιού. Αξιολογούμε την ανθεκτικότητα των περιβαλλοντικών χαρτοφυλακίων κατά τη διάρκεια της πανδημίας COVID-19 καθώς και της πολεμικής σύρραξης Ρωσίας-Ουκρανίας. Η δεύτερη μελέτη επικεντρώνεται στον δείκτη οικονομικού κλίματος (ESI) της Γερμανίας ως οδηγό για τις επιδόσεις της γερμανικής χρηματαγοράς. Εξετάζοντας τη σχέση μεταξύ του δείκτη οικονομικού κλίματος και της γερμανικής αγοράς, παρατηρούμε πώς η συμπεριφορά των επενδυτών θα έπρεπε να έχει χρησιμοποιήσει ως σήμα το δείκτη οικονομικού κλίματος για να επωφεληθεί κατά τη διάρκεια της ύφεσης και πέραν αυτής. Κατά τη διάρκεια της χρηματοπιστωτικής κρίσης του 2007, ο δείκτης οικονομικού κλίματος για τη Γερμανία είχε ήδη αρχίσει τη βαθύτερη πτώση στην ιστορία του φτάνοντας σε νέο ιστορικό χαμηλό το δεύτερο τρίμηνο του 2009. Η πτώση ήταν προσωρινή καθώς η Γερμανία έγινε de facto "ασφαλές καταφύγιο" και δύο χρόνια αργότερα το ιστορικό χαμηλό με μια απότομη αύξηση μετατράπηκε σε ιστορικό υψηλό όλων των εποχών. Η επίδραση της Γερμανίας που παρουσιάστηκε ως "ασφαλές καταφύγιο" κατά τη διάρκεια της κρίσης και οι αριθμοί που προκύπτουν για το οικονομικό κλίμα, θέτουν το ερώτημα κατά πόσον το οικονομικό κλίμα μπορεί να χρησιμοποιηθεί για τη βελτίωση της τοποθέτησης στη γερμανική χρηματοπιστωτική αγορά. Πραγματοποιούμε μια λεπτομερή ανάλυση τόσο των χαρακτηριστικών του οικονομικού κλίματος όσο και της απόδοσης της αγοράς, σε διάφορες υποπεριόδους από τη δεκαετία του 1990 έως σήμερα, χρησιμοποιώντας το οικονομικό κλίμα ως επενδυτικό δείκτη για την τοποθέτηση στη γερμανική χρηματοπιστωτική αγορά. Στην ανάλυσή μας παρουσιάζεται ο ηγετικός ρόλος του οικονομικού κλίματος για επενδύσεις στη γερμανική αγορά.